Lyon buat persiapan kunjungan ke Itali
LYON akan bertandang ke Turin untuk perlawanan kedua pusingan kedua Liga Juara-Juara UEFA mereka dengan Juventus, kata sumber yang mengetahui akan perkara itu kepada AFP semalam. Sumber itu mengesahkan laporan dalam harian sukan Perancis, L’Equipe, berkata: “Ya, itu pasti. Ia akan diumum secara rasmi selepas mesyuarat Jawatankuasa Eksekutif UEFA (yang bermula pada hari Khamis).” Lyon menewaskan pendahulu Serie A, Juve 1-0 pada perlawanan pertama di Perancis pada akhir Februari, dan merupakan salah satu daripada lapan pasukan yang belum menyelesaikan perlawanan pusingan mereka kerana wabak Covid-19 memaksa pertandingan ditangguhkan. Bayern Munich mempunyai kelebihan 3-0 setelah menumpaskan Chelsea di Stamford Bridge, sementara Manchester City juga pasukan pilihan untuk layak ke suku akhir hasil kemenangan 2-1 mereka ke atas Real Madrid di Santiago Bernabeu. Barcelona terikat 1-1 dengan Napoli. Empat pasukan – Paris Saint-Germain, RB Leipzig, Atalanta dan Atletico Madrid – telah berjaya melangkah ke suku akhir. Jawatankuasa eksekutif UEFA akan bertemu melalui sidang video pada hari Khamis dan Jumaat dan diharapkan dapat mengesahkan penyempurnaan Liga Juara-Juara menerusi kejohanan lapan pasukan yang belum pernah dilakukan sebelum ini yang berkemungkinan akan diadakan di Lisbon pada bulan Ogos. – AFP 
See author's posts
